SPALI เตรียมเปิดโครงการใหม่ พร้อมลุ้นยอดขายคอนโดฯ หวังดันยอดรวมทั้งปีเข้าเป้า
SPALI ลุ้นยอดขายคอนโดฯหวังดันยอดขายรวมทั้งปีเข้าเป้า – เตรียมเปิด 2 โครงการช่วงที่เหลือในปีนี้ มูลค่าราว 1.1 หมื่นลบ. – ตั้งเป้าปี 59 มียอดขายรวม 1.45 หมื่นลบ. จากช่วงที่ผ่านมาทำให้แล้ว 1.75 หมื่นลบ.
29 ก.ย. 2559

บริษัท ศุภาลัย จำกัด (มหาชน) หรือ SPALI เปิดเผยว่า บริษัทลุ้นยอดขายคอนโดมิเนียมช่วงที่เหลือในปีนี้ต้องทำได้อีกไม่ต่ำกว่า 4 พันล้านบาท เพื่อผลักดันให้ยอดขายรวมทั้งปีเป็นไปตามเป้าหมาย โดยจะมีการเปิดตัวอีก 2 โครงการใหม่ในช่วงที่เหลือของปีนี้ มูลค่ารวมราว 1.1 หมื่นล้านบาท ขณะที่ยอดขายแนวราบมั่นใจว่าจะทะลุเป้า 1.25 หมื่นล้านบาทไปที่มากกว่า 1.3 หมื่นล้านบาท ซึ่งจะมีการเปิดตัวเพิ่มอีก 6 โครงการใหม่ มูลค่าประมาณ 6 พันล้านบาท
ทั้งนี้ บริษัทตั้งเป้าหมายทั้งปี 59 จะมียอดขายรวม 2.45 หมื่นล้านบาท ซึ่งช่วงที่ผ่านมาทำได้แล้ว 1.75 หมื่นล้านบาท ส่วนรายได้เชื่อว่าจะทำได้ตามเป้าที่ 2.2 หมื่นล้านบาท โดยช่วงที่เหลือของปีนี้จะมีการโอนโครงการราว 7.3 พันล้านบาท จากยอดขายรอโอนในมือทั้งหมดที่มีราว 3.4 หมื่นล้านบาท
                